
Colecţia Catagrafiile Vistieriei Moldovei, coordonată, 
într-o abordare multidisciplinară, de un lingvist— 
Mircea  Ciubotaru—și de un  istoric—Silviu 
Văcaru—, a fost iniţiată în anul 2008, din dorința 
coordonatorilor şi a colaboratorilor de a facilita 
accesul publicului de specialitate la o serie de 
documente nu ușor de consultat, deoarece ele au 
fost redactate cu slove chirilice, iar originalele pot 
fi cercetate doar la sala de lectură a Arhivelor. Cîteva 
volume au apărut mai întîi la Editura StudIS (în 
perioada 2008-2011), iar din 2013 au fost reeditate 
aceste prime volume și s-a continuat publicarea 
următoarelor recensăminte la Casa Editorială 
Demiurg Plus; pînă în prezent au fost editate 
catagrafiile ținuturilor Romanului (trei volume), Iaşi, 
Cîrligăturii, Bacău, Hirlău, Herţii, Botoşani, Putna, 
Vaslui, Fălciiul și Suceava. 


„Nu există un izvor documentar mai amplu, mai 
bogat decît acesta pentru reconstituirea realităţilor 
demografică, administrativă, economică, socială și 
onomastică a ținutului de la începutul secolului al 
XIX-lea”, scrie Mircea Ciubotaru în ampla Intro- 
ducere (p. VII) care deschide volumul, iar afirmaţia 
nu este deloc exagerată. Din aceste recensăminte, 
constînd în înregistrarea nominală a proprietarilor 
de moșii și a locuitorilor plătitori de bir sau scutiţi, 
cu scopul de a avea o evidenţă asupra resurselor 
umane și materiale, pot fi extrase informaţii privind 
migraţia populaţiei, starea materială a localnicilor, 
apartenenţa lor etnică sau confesională, relaţiile lor 
de rudenie, starea lor civilă, structura fiscală și socială 
a populaţiei la acea vreme etc. 


Introducerea, un adevărat studiu monografic, 
prezintă cititorului epoca surprinsă în aceste do- 
cumente, face comparații cu alte ţinuturi în ceea 
ce priveşte numărul de locuitori și de localităţi, 
puterea economică a acestora din urmă prin numă- 

rul de birnici și posibilităţile materiale, categoriile 
fiscale scutite de bir. De asemenea, este explicată 
modalitatea în care se stabilea impozitul, se arată 
care erau sumele cerute și ce valoare aveau, prin 
comparaţie cu preţurile unor diverse alimente sau 
servicii de la acea vreme. Autorul Introducerii arată 
că din aceste recensăminte se pot face analize privind 
îndeletnicirile locuitorilor plătitori de bir din ținutul 
Vaslui, privind situaţia financiară a satelor, tipurile de 
stăpînire sau se pot obţine informaţii privind tabloul 
demografic al regiunii. 


Folosindu-se de informaţiile din această catagra- 
fie, dar şi de vastele sale cunoştinţe istorice, Mircea 
Ciubotaru realizează aici și o reconstituire a imaginii 
tîrgului Vaslui de la începutul sec. al XIX-lea: o 
localitate mai degrabă medie ca mărime, în raport cu 
alte tîrguri moldovenești din epocă, avînd probabil 
înfăţişarea unui sat, cu negustori greci şi evrei care 
asigurau un comerț „firav” (p. XXV). 


Listele din Catagrafiile Vistieriei Moldovei sînt 
importante şi pentru că surprind începutul uneia 
dintre etapele principale ale denominaţiei personale, 
aceea a implementării sistemului binominal la scară 
mare. În condiţiile în care majoritatea localnicilor 
aveau la acea epocă un singur nume, cunoscut astăzi 
ca prenume, inevitabil apăreau omonimii, iar pentru 
a face posibilă diferenţierea persoanelor, cu atît mai 
necesară într-o astfel de recenzare, a fost adăugat 
un al doilea nume (poreclă sau supranume) ori 
un determinant lexical complementar (p. XXXI). 
Nefiind folosite majuscule în textul manuscrisului, 
a fost foarte dificil pentru editori să discearnă cînd 
este vorba de nume de familie și cînd este notată 
o informație privind etnia, meseria, proveniența 
locuitorului etc., în unele cazuri neputînd exista 
siguranța alegerii corecte. 


Observarea celui de-al doilea nume din aceste 

liste ne arată că acesta se stabilea de multe ori în 
funcţie de proveniența geografică a persoanelor— 
Ungureanu, Munteanu,  Bistriceanu,  Birgăoanu 
(multe exemple sînt date chiar în Introducere, la 
p. XXXII-XXXIV)—, după etnia acestora— 
Lipovanu, Rusu, Sasu (p. XXXIV)—sau după 
meserii— Biholar,  Cărăușul,  Cizmariu, Jitaru, 
Vezăteu (p. XXXIV-XXXV). În alte cazuri, chiar 
mai expresive, anumite trăsături distinctive ale unor 
localnici au fost surprinse plastic de vorbitori şi 
folosite pentru identificare: Ioniți Minciună (p. 31), 
Ton Suprirelu (p. 31), Toader Albinetu (p. 39), Toader 
Spînul (p. 48), Alexa Rusu sau Barbăroşti (p. 52), 
Ionașcu Picioroagă (p. 64), Angheluță Capumari 
(p. 66), Gheorghe Gogomanu (p. 70), Ion Gușat (p. 
83), Ioniță Cușmanalt(â) (p. 98), Mihai Barbălată 
(p. 109), Dumitru Bej(e)n(a)r sau Buzabrici (p. 
119), Vasili Sîrbu sau Căcăreazi (p. 119), Luca 
Gurăalbă (p. 146), Grigoraș Dorulelii (p. 152), 
Vasili Pizdilă (p. 157), Iordachi Sfredel (p. 158), 
Vasili Voiosu (p. 163), Iftemi Bogdaprosti (p. 170), 
Toader Izmană (p. 174), Gheorghi Nebunu (p. 180) 
etc. Exemple numeroase de felul Grigori Gâină 
sau Guguţi, Macoveiu Găină sau Guguţi, Grigori 
Ungureanu sau Velniceriu (p. 7), Petre Pădurariu 
sau Crăciun (p. 12), Toader Rusu sau Butnariu (p. 
14), Ioniţi 
Gidinceanu sau a Măriei (p. 18), cu indecizia alegerii 


13), Costandin Rusu sau Bejenar (p. 


între două supranume sau porecle, confirmă faptul că 
adoptarea celui de-al doilea nume este încă în stadiul 
de început. 

Catagrafiile reprezintă şi o oglindă a ocupaţiilor 
locanicilor de odinioară, prin precizări ca „fiindu-i 
prisăcar”, „fiind pădurari şi văcari”, „preoţi”, „diia- 
conu’, „sacagiu”, „săimeni”, „şcoleri” (adică învăţă- 
tori), „cărăușie”, „vînătorie” sau prin determinan- 
ţii lexicali care însoțesc prenumele unor persoane 
(cărucer, crîșsmariu, hahamu, jitar, morar, pădurar, 
păscar, portărelu, rotar, scutar etc.); în foarte multe 
cazuri numele meseriei a devenit deja nume de familie 
(Baciul, Butnariu, Ciobanu, Ciobotariu, Cojocariu, 
Crismariul, Croitoriu, Curălariu, Dascalu, Dulghe- 


riu, Fintînariu, Funariu, Grădinariu, Harabagiu, 
Jitariu, Morariu şi Morărița, Olariu, Pinzariu, Prisă- 
cariu, Rotariu, Săcrieriu, Steclariu, Teslariu, Văcariu, 
Vezăteu ş.a.). 

Beneficiile consultării catagrafiilor sînt multiple 
pentru toponimiști, care pot găsi aici prime atestări, 
ca de exemplu pentru satele Baba Rea („Toadir Tancu 
ot Babarea”, p. 83) şi Codrul (Buciumenilor): „Iancul 
şi loan sîn Toader Savastru ot Codru” (p. 464), 
precum și informaţii care pot conduce la explicarea 


1. De exemplu, printre 


etimologiei unor toponime 
persoanele recenzate la satul Ciorteşti se află Simion 
Rotar, Toader, gineri a Rotarului (p. 159), Ion zăt 
Rotar (p. 160), Ion Rotar, Toader Rotar, Mihălachi 
Rotar, Gheorghi Rotar (p. 161) şi Ion a Rotarului 
(p. 162). Pe o parte a moşiei satului Ciortești, 
atestată cu denumirile Crasna (cca 1825), Fundul 
Crasnei (în 1830), Crăsniza (la 1846) sau Fundul 
Crăsniței (la 1842), s-a înfiinţat un sat numit în acte 
oficiale mai întîi Rozarul sau Rozarul din Fundul 
Crasnei (la 1871), apoi Rotarii (la 1873), ulterior 
Rotăria (1876), această ultimă denumire fiind folo- 
sită şi astăzi, Crăsniza (1876), Crasna (1899), Fundul 
Crasnei (1913).  Consemnarea prezenței în satul 
Ciorteşti a mai multor persoane cu numele de familie 
Rotaru, la 1820, elucidează motivaţia denumirilor de 
odinioară a satului— Rozarul sau Rozarii. Specificul 
activităţilor în unele sate poate determina schimbarea 
denumirii aşezării; așa s-a întîmplat cu localitatea 
Grajduri, ai cărei localnici se ocupau și cu „faciri di 
mangali” (p. 197), iar o parte a satului se va numi, 
începînd cu 1830, Cărbunariť. 

Volumul de față conţine şi o Notă asupra ediției, 
o Bibliografie în legătură cu localităţile care făceau 
parte din ţinutul Vaslui, un Indice toponimic şi un 
Indice de nume de stăpîni de moşii şi de privilegiați, 
care fac posibilă identificarea rapidă şi eficientă a 
unor informaţii şi orientarea cititorului în materialul 
amplu al acestor recensăminte. 

Ținuta ştiinţifică înaltă a lucrării şi valoarea in- 
formațiilor conţinute în catagrafii ne fac să sperăm că 
editorii vor continua publicarea acestor documente. 


1 Am arătat în două articole (Cazagrafiile Vistieriei Moldovei, surse documentare pentru etimologiile toponimelor personale (1), publicat 


în „Analele ştiinţifice ale Universităţii «Alexandru loan Cuza» din Iaşi”, Secţiunea III e, Lingvistică, 60, 2014, p. 41-50, şi Catagrafiile 


Vistieriei Moldovei, surse documentare pentru etimologiile toponimelor personale (11), din „Philologica Jassyensia”, 11 (2), 2015, p. 33-37) 


importanța acestui tip de documente pentru elucidarea unor etimologii toponimice. 


“Informaţii preluate din Tezaurul toponimic al României. Moldova, volumul I. Repertoriul istoric al unităților administrativ- 
teritoriale (1772-1988), partea a 2-a, Editura Academiei Române, București, 1992, p. 1005. 
3 Ibidem, partea 1, Editura Academiei Române, București, 1992, p. 206. 


